**Andezit** je výlevná vyvretá hornina sivej až tmavosivej farby s častými porfyrickými výrastlicami minerálov. Andezitové lávy eruptujú s teplotou 900 až 1100 °C, ich erupcie sú často explozívne. Jeho hlbinným ekvivalentom je diorit do ktorého skupiny je zaraďovaný. Medzi hypoabysálne a subvulkanické ekvivalenty patria dioritové porfýry a lamprofýry - kersantit a spesartit.

Predterciérne andezity sú označované ako paleoandezit, predtým tiež porfyrit.

Názov horniny je odvodený od názvu pohoria Andy, kde sa často vyskytuje. Zaviedol ho Ch. L. von Buch v roku 1836.

Petrografická charakteristika
-----------------------------

Výbrus andezitu v polarizačnom mikroskope
Andezity sa vyskytujú vo forme povrchových uloženín alebo malých, plytkých intrúzií. Majú afanitickú, porfyrickú, alebo sklovitú štruktúru. Percentuálny obsah SiO2 je 56 až 63 %, prípadne 52 až 65%.

Minerálne zloženie predstavuje vysoký obsah živcov (plagioklas), a nižšie obsahy (v rôznych pomeroch a kombináciách) kremeňa, biotitu, amfibolu, pyroxénov, vzácne olivínu. Porfyrické výrastlice tvorí plagioklas, pyroxény, amfibol, biotit. U andezitov je častá metasomatická premena - propylitizácia.

Farba horniny je sivá až tmavosivá. V prípade ak je hornina zvetraná, môže nadobúdať odtiene žltej, okrovej alebo červenej.

Pôvod andezitov
---------------

Andezity v diagrame QAPF
Zdrojom produkcie andezitových magiem sú ostrovné oblúky a divergentné kontinentálne okraje, kde dochádza k poklesávaniu oceánskej kôry do plášťa. Názory na samotný vznik, resp. pôvod andezitovej magmy sú stále nejednotné. Sú rozdelené do dvoch skupín:

* názory predpokladajúce primárny vznik, t. j. priamy vznik andezitovej magmy,
	+ parciálnym tavením amfibolovej fácie bazaltového materiálu v plytkých hĺbkach
	+ parciálnym tavením eklogitovej fácie bazaltového materiálu vo väčších hĺbkach
	+ parciálnym tavením peridotitového plášťa za prítomnosti vody
* názory predpokladajúce sekundárny pôvod andezitov, z pôvodnej magmy (magiem) iného zloženia.
	+ diferenciácia pôvodnej bazaltovej magmy
	+ kontaminácia bazaltovej magmy viac kyslými horninami kôry
	+ zmiešavanie dvoch magiem, bazaltovej a granitovej

Výskyt
------

Andezity sú podobne ako bazalty jednými z najrozšírenejších vulkanických hornín, ich blízke vzájomné prepojenie a podobný makroskopický vzhľad môže komplikovať ich rozlíšenie. Vznik andezitov je spojený so sopečnou aktivitou nad subdukčnými zónami, teda s pohoriami Andského typu. 

Vo svete sú známe predovšetkým z lokalít v Andách, kde dodnes vznikajú napr. v sopkách Cotopaxi a Popocatépetl. Iné aktívne sopky sa nachádzajú v Japonsku napr. Fudžisan, alebo v Indonézií - Krakatoa.

V krajinách strednej Európy sa aktívne andezitové vulkány už nenachádzajú. V Česku tvoria andezity zvyšky dnes už neaktívnej vulkanickej oblasti v okolí Uherského Brodu, Nezdeníc, Bojkovíc, Bánova, tiež v Tepelskej vysočine a v Českom stredohorí západne od Třebeníc. 

Vrch Žarnov v pohorí Vtáčnik, budovaný andezitom
V Karpatoch na Slovensku, v Maďarsku a Rumunsku vytvárajú andezity prípadne ich pyroklastiká podstatnú časť neogénnych sopečných pohorí. Vyskytujú sa v Štiavnických a Kremnických vrchoch, Vtáčniku, Pohronskom Inovci, Krupinskej planine, Javorí, Poľane, Slanských vrchoch, Vihorlate, pohorí Bükk, Novohradských a Tokajských vrchoch. Na Slovensku sa okrem toho nachádzajú aj v geologicky starších oblastiach v Klenovskom Vepri a v Zemplínskych vrchoch.

Použitie
--------

Andezity patria medzi horniny, ktoré možno použiť ako kamennú drvinu, alebo stavebný kameň. Vyrába sa z neho štrk, štet, dlažobné kocky a obrubníky. Významným bol napríklad kameňolom v Šiatorskej Bukovinke, kde sa ťažili granátické andezity. Dlažobné kvádre na obrubníky, ktoré sa z nich vyrábali sa dnes nachádzajú prakticky po celom Slovensku.

Referencie
----------

1. 1 2  Petránek, J. *Andezit, On-line geologická encyklopedie* [online]. geology.cz, 2007, [cit. 2008-07-20]. Dostupné online.
2. ↑  Levinson-Lessing, F. J. Struve, E. A. 1963, Petrografičeskij slovar. Gosgeoltechizdat, Moskva, s. 20-21
3. 1 2  Veľký, J. a kolektív, 1978; *Encyklopédia Slovenska I. zväzok: písmená A — D*. Veda, Bratislava, 617 s.
4. 1 2  Gregorová, M.. *Andezit, Poznávání hornin* [online]. petrol.sci.muni.cz, 2002, [cit. 2008-07-20]. Dostupné online.
5. ↑   *Andezit, Minerály a horniny Slovenska* [online]. mineraly.sk, 20.7.2008. Dostupné online.
6. ↑  Michaeli, E. 2006, *Nerastné bohatstvo Slovenskej Republiky.* Prešovská univerzita v Prešove, Prešov, 76 s.

Pozri aj
--------

* Vyvretá hornina
* Zoznam hornín

Iné projekty
------------

Commons
* Spolupracuj na Commons Commons ponúka multimediálne súbory na tému **Andezit**